DGS Thisted, Oticons høreapparatfabrik, har mandag varslet afskedigelsen af 85 medarbejdere. Årsagen er at lagerfunktionen flyttes til Polen som William Demant-koncernen allerede er centreret omkring. Fyringerne omfatter 50 lagermedarbejdere og 35 produktionsmedarbejdere, hvis funktioner også bliver flyttet til Polen. - I DGS Thisted har vi over en årrække bevæget os fra ren volumenproduktion til i stigende grad at blive en vidensfabrik, hvor fokus er på at understøtte koncernens introduktion af nye produkter. Som et led i denne udvikling bliver nogle lokale funktioner nu overflyttet til Polen, hvilket desværre medfører, at vi i Thisted skal sige farvel til ca. 85 medarbejdere, hvoraf nogle har arbejdet for os i rigtigt mange år, udtaler Peter Finnerup, produktionsdirektør i William Demant. Koncernen forventer dog at omstillingen vil skabe nye arbejdspladser i Thisted. Blandt andet inden for projektledelse og global supply planning. - At afskedige dygtige og dedikerede medarbejdere er aldrig en let beslutning, selvom den er taget for at sikre William Demant-koncernens samlede udvikling og dermed i sidste ende mange tusind ansattes fremtid, siger Peter Finnerup.

Referat:
DGS Thisted, Oticons høreapparatfabrik, flytter lagerfunktionen fra Thisted til Polen.